Baiblo Mi Sanehi Haomihi 10 Amɛ - Yehowa Odasefoli Internet Nítsumi He\nHYƐ foni ɔmɛ. Eko tsuaa eko tsɔɔ haomi nɛ́ Yehowa kɛ ba Mizraimbi ɔmɛ a nɔ. Ngɛ kekleekle foni ɔ mi ɔ, o maa na Aaron nɛ́ e kɛ e tso ɔ fia Nilo Pa a mi. Benɛ e ngɔ e tso ɔ kɛ fia pa a mi ɔ, pa a plɛ pee muɔ. Lo ɔmɛ gbo, nɛ pa a bɔni fu jemi.\nLɔɔ se ɔ, Yehowa ha ovɔnɔhi je kpo kɛ je Nilo Pa a mi kɛ sɛ ma a mi. A sɛ he tsuaa he. A sɛ flɔɔnɔɔhi kɛ bloodo sami tsesihi a mi, nɛ a kuɔ nihi a sahi hulɔ. Benɛ ovɔnɔ ɔmɛ gbo ɔ, Mizraimbi ɔmɛ bua a nya ngɔ pue si, nɛ ma a mi tsuo je fu.\nJehanɛ ɔ, Aaron ngɔ e tso ɔ kɛ fia zugba, kɛkɛ nɛ zu ɔ plɛ pee pwɔmihi. Pwɔmi ɔmɛ ji haomi etɛne nɛ ba Mizraim zugba a nɔ.\nHaomihi nɛ nyɛɛ se ɔ, ekoeko bɛ Israelbi ɔmɛ a nɔ, Mizraimbi ɔmɛ pɛ a nɔ nɛ e ba. Haomi eywiɛne ɔ ji pwɔluɛhi nɛ a ngɛ tee ngɛ Mizraimbi ɔmɛ a wehi a mi. Haomi enuɔne ɔ ba lohwehi a nɔ. Mizraimbi ɔmɛ a nahi kɛ jijɔhi kɛ tohi fuu gbo.\nLɔɔ se ɔ, Mose kɛ Aaron ngɔ la zu nɛ a fɔ kɛ wo kɔɔhiɔ mi. Nɛ lɔɔ ha tslɔɔ ba fuu ni ɔmɛ kɛ lohwe ɔmɛ tsuo. Haomi ekpane ji nɛ ɔ nɛ.\nLɔɔ se ɔ, Mose wo e nine nɔ kɛ tsɔɔ hiɔwe, kɛkɛ nɛ Yehowa ha oslabai gba nɛ aisi tɛ hu nɛ. Enɛ ɔ eko bɛ Mizraim gblee.\nHaomi kpaanyɔne ɔ ji kaa baalɛhi ba fuu. Baalɛhi bɛ fuu ja gblee. A ye nɔ́ fɛɛ nɔ́ nɛ aisi tɛ ɔ puɛ we ɔ.\nHaomi nɛɛne ɔ ji diblii nɛ́ wo. Diblii nɛ́ mi ti wo ngɛ zugba a nɔ tsuo ligbi etɛ. Se Israelbi ɔmɛ lɛɛ a ngɛ la ngɛ a hihe ɔ.\nNyagbe ɔ, Mawu de e webi ɔmɛ ke a ngɔ apletsi bi aloo jijɔ bi muɔ kɛ kpa a sinya tso ɔmɛ a he. Kɛkɛ nɛ Mawu bɔfo kpa Mizraim tsuo. Wehi tsuo nɛ bɔfo ɔ na muɔ ngɛ sinya tso he ngɛ ɔ, e gbi nɔ ko ngɛ lejɛ ɔ. Se wehi nɛ muɔ be sinya tso ɔmɛ a he ɔ, Mawu bɔfo ɔ gbe a mi bitɛtehi tsuo, kɛ je nɔmlɔ nɔ kɛ ya si lohwe nɔ. Haomi nɛ ji 10 ji nɛ ɔ nɛ.\nBenɛ nyagbe haomi ɔ ba se ɔ, Farao de Israelbi ɔmɛ kaa a ho. Mawu webi ɔmɛ dla a he kɛ to momo, heje ɔ, a nyɛɛ jamɛ a nyɔ mi nɔuu kɛ je Mizraim.\n2 Mose yi 7 kɛ ya si 12.\nHyɛ foni ɔ nɛ o tsɔɔ kekleekle haomihi etɛ ɔmɛ nɛ Yehowa kɛ ba Mizraim nɔ ɔ?\nMɛni ngɛ slɔɔto ngɛ kekle haomihi etɛ ɔmɛ kɛ haomihi ekpa amɛ he?\nMɛni ji haomihi eywiɛne, enuɔne kɛ ekpane ɔ?\nMoo tsɔɔ haomi kpaagone, kpaanyɔne kɛ nɛɛne ɔ.\nMɛni Yehowa de Israelbi ɔmɛ kaa a pee loko e ngɔ haomi nyɔngmane ɔ kɛ ba?\nMɛni ji haomi nyɔngmane ɔ, nɛ mɛni ba ngɛ lɔɔ se?\nKane 2 Mose 7:19-8:23.\nE ngɛ mi kaa Mizraim kunya yeli ɔmɛ nyɛ nɛ a pee kekleekle haomihi enyɔ nɛ Yehowa kɛ ba a henɔhi mohu, se mɛni nɛ a nyɛ a nɔ nɛ a kplɛɛ nɔ ngɛ haomi etɛne ɔ se? (2 Mose 8:18, 19; Mat. 12:24-28)\nMɛni blɔ nɔ haomi eywiɛne ɔ tsɔɔ kaa Yehowa ngɛ he wami nɛ e kɛ buu e webi a he, nɛ kɛ enɛ ɔ haa Yehowa webi susuɔ ngɛ “amanehlu ngua” nɛ ma a he kɛɛ? (2 Mose 8:22, 23; Kpoj. 7:13, 14; 2 Kron. 16:9)\nKane 2 Mose 8:24; 9:3, 6, 10, 11, 14, 16, 23-25; kɛ 10:13-15, 21-23.\nMɛni kuuhi enyɔ Haomihi Nyɔngma amɛ ha wa na, nɛ kɛ enɛ ɔ ha wa susuɔ ngɛ kuuhi enyɔ nɛ ɔmɛ a he mwɔnɛ ɔ kɛɛ? (2 Mose 8:10, 18, 19; 9:14)\nMɛni blɔ nɔ 2 Mose 9:16 yeɔ buaa wɔ nɛ wa nuɔ nɔ́ heje nɛ Yehowa kpataa we Satan hɛ mi lolo ɔ sisi? (Rom. 9:21, 22)\nKane 2 Mose 12:21-32.\nMɛni blɔ nɔ Hetsɔmi ɔ bli blɔ ha nimli babauu konɛ a ná yi wami hemi, nɛ mɛni nɛ́ maa ba hwɔɔ se he okadi Hetsɔmi ɔ peeɔ? (2 Mose 12:21-23; Yoh. 1:29; Rom. 5:18, 19, 21; 1 Kor. 5:7)